ครม.จำนนทุ่มพันล้านพยุงปาล์ม
อนุมัติ 1,380 ล้านบาท แทรกแซงปาล์ม
26 ธ.ค. 2555

อนุมัติ 1,380 ล้านบาท แทรกแซงปาล์ม
ที่ประชุมคณะรัฐมนตรี (ครม.) เมื่อวันที่ 25 ธ.ค.ที่ผ่านมา มีมติเห็นชอบมาตรการดูดซับน้ำมันปาล์มดิบออกจากระบบตลาด โดยอนุมัติให้องค์การคลังสินค้า (อคส.) เบิกจ่ายเงินทุนหมุนเวียนและเงินจ่ายขาดเพื่อรับซื้อน้ำมันปาล์มดิบจากโรงงานสกัดที่ราคา 25 บาทต่อ กก. ในปริมาณ 5 หมื่นตัน คิดเป็นเงิน 1,380 ล้านบาท โดยต้องเบิกจ่ายให้เสร็จในเดือน ม.ค. 2556 
ขณะเดียวกัน ครม. ยังมีมติรับทราบประกาศราคารับซื้อผลปาล์มทะลาย น้ำมันปาล์มดิบราคาแนะนำ โดยโรงสกัดน้ำมันปาล์มต้องรับซื้อผลปาล์มจากเกษตรกรที่ราคา 4 บาทต่อ กก. สำหรับอัตราน้ำมัน 17% และรับซื้อ 4.35 บาทต่อ กก. สำหรับอัตราน้ำมัน 18.5% 
ประกาศดังกล่าวกำหนดให้ผู้รับซื้อน้ำมันปาล์มดิบทั่วไปรับซื้อน้ำมันปาล์มดิบจากโรงสกัดน้ำมันปาล์มในราคาไม่ต่ำกว่า 25 บาทต่อ กก. โดยมีผลตั้งแต่วันที่ 20 ธ.ค. 2555 
นพ.ทศพร เสรีรักษ์ โฆษกประจำสำนักนายกรัฐมนตรี ระบุว่า มาตรการดังกล่าวเป็นการดูดซับผลผลิตน้ำมันปาล์มดิบออกจากตลาด เพื่อพยุงราคาผลปาล์มของเกษตรกร หากผู้ใดไม่รับซื้อผลปาล์มและน้ำมันปาล์มดิบตามราคาแนะนำตามประกาศ จะมีโทษจำคุกไม่เกิน 7 ปี หรือปรับไม่เกิน 1 แสนบาท หรือทั้งจำทั้งปรับ